අත්අඩංගුවට ගනු ලැබූ අනිවාර්ය නිවාඩු යවා සිටින පොලිස්පති පූජිත් ජයසුන්දර සහ හිටපු ආරක්ෂක ලේකම් හේමසිරි ප්‍රනාන්දු එක් අයෙකුට රුපියල් ලක්ෂ 5 බැගින් වූ ශරීර ඇපයක් මත මුදා හැරීමටයි කොළඹ ප්‍රධාන මහේස්ත්‍රාත් ලංකා ජයරත්න අද නියෝග කළේ.සැකකරුවන් දෙදෙනාට එරෙහිව දණ්ඩ නීති සංග්‍රහයේ 296 වන වගන්තිය යටතේ ගැනෙන මිනීමැරුම් චෝදනා ගොනුකිරීමට තරම් ප්‍රමාණවත් කරුණු තම අධිකරණයට ඉදිරිපත් වී නොමැති බවට නිගමනය කළ මහේස්ත්‍රාත්වරිය එම නියෝගය ලබාදුන්නා.එමෙන්ම බන්ධනාගාර ආරක්ෂාව යටතේ කොළඹ ජාතික රෝහලේ ගෙවන වාට්ටුවේ ප්‍රතිකාර ලබමින් සිටින හිටපු ආරක්ෂක ලේකම් හේමසිරි ප්‍රනාන්දු සහ නාරාහේන්පිට පොලිස් රෝහලේ ප්‍රතිකාර ලබන පොලිස්පති පූජිත් ජයසුන්දරගෙන් අදාළ රෝහල වෙත ගොස් ඇප බැඳුම්කරවලට අත්සන් ලබාගන්නා ලෙසද මෙහිදී මහේස්ත්‍රාත්වරිය අධිකරණ රෙජිස්ට්‍රාර්වරියට නියෝග කළා.අනිවාර්ය නිවාඩු යවා සිටින පොලිස්පති පූජිත් ජයසුන්දර සහ හිටපු ආරක්ෂක ලේකම් හේමසිරි ප්‍රනාන්දු සුව අතට පත්වූ පසු අපරාධ පරීක්ෂණ දෙපාර්තමේන්තුව හමුවේ පෙනී සිට ප්‍රකාශ ලබාදෙන ලෙස දැනුම් දෙන්නැයි ඔවුන්ගේ නීතීඥවරුන්ට මහේ්ස්ත්‍රාත්වරිය අවවාද කළ බවයි හිරු අධිකරණ වාර්තාකරු සඳහන් කළේ.